Karella har ukjent opprinnelse, men dyrkes nå i Sydøst-Asia og andre tropiske deler av verden. Karella er navnet varehandelen bruker på denne grønnsaken, men den kalles også bitteragurk.
Karella deles på langs og det svampaktige vevet og frøene i midten skrapes ut. Deretter kan halvdelen brukes fylt som den er eller deles i skiver. Karella kan kokes, stekes eller bakes og brukes som tilbehør til fisk- eller kjøttretter. Brukes ofte fylt med kjøttfarse og bakt i ovn. Karella kan også brukes som pickles. For å redusere den bitre smaken kan man før bruk legge karella i saltvann en stund eller koke den noen minutter.